b'\n_START_ARTICLE_\nVilja Toomast\n_START_PARAGRAPH_\nVilja Toomast (kuni 1996 Vilja Laanaru, aastatel 1996\xe2\x80\x932010 Vilja Savisaar ja aastatel 2010\xe2\x80\x932015 Vilja Savisaar-Toomast; s\xc3\xbcndinud 15. augustil 1962 Antslas) on Eesti poliitik, XIV Riigikogu liige. Ta oli ka X, XI ja XIII Riigikogu liige ning Euroopa Parlamendi liige 2009\xe2\x80\x932014._NEWLINE_Ta kuulub alates 14. juunist 2013 Eesti Reformierakonda, kuid oli aastail 1997\xe2\x80\x932012 Eesti Keskerakonna liige, valitud X Riigikogu ja XI Riigikogu koosseisu, oli 2007\xe2\x80\x932009 Keskerakonna fraktsiooni esimees. XI riigikogu valimistel sai ta \xc3\xbcle Eesti suuruselt 6. h\xc3\xa4\xc3\xa4ltesaagi: 8531 h\xc3\xa4\xc3\xa4lt Tallinna Haabersti, P\xc3\xb5hja-Tallinna ja Kristiine linnaosa valimisringkonnas. Keskerakonnas sai temast rohkem h\xc3\xa4\xc3\xa4li ainult Edgar Savisaar._NEWLINE_2014. aasta Euroopa Parlamendi valimistel kogus ta Reformierakonna nimekirjas 710 h\xc3\xa4\xc3\xa4lt (6. koht nimekirjas)._NEWLINE_2002. kohalike omavalitsuste valimistel sai P\xc3\xb5hja-Tallinnas 5598 h\xc3\xa4\xc3\xa4lt._NEWLINE_16. oktoobril 2005 toimunud kohalike omavalitsuste valimistel sai ta \xc3\xbcle Eesti suuruselt teise h\xc3\xa4\xc3\xa4ltesaagi: 5846 h\xc3\xa4\xc3\xa4lt P\xc3\xb5hja-Tallinnas. Temast rohkem h\xc3\xa4\xc3\xa4li sai ainult Edgar Savisaar._NEWLINE_Peale 2005. aasta valimisi loobus Riigikogu liikme kohast ja asus t\xc3\xb6\xc3\xb6le P\xc3\xb5hja-Tallinna linnaosavanemana._NEWLINE_9. aprillil 2012 teatas Vilja Savisaar-Toomast, et ta astub Keskerakonnast v\xc3\xa4lja. 14. juunil 2013 astus Vilja Savisaar-Toomast Reformierakonda.\n_START_SECTION_\nTegevus Euroopa Parlamendi liikmena\n_START_PARAGRAPH_\nEuroopa parlamendi valimiste tulemusena juunis 2009 p\xc3\xa4\xc3\xa4ses Edgar Savisaare loobumise j\xc3\xa4rel Euroopa Parlamenti._NEWLINE_Vilja Savisaar-Toomast kuulus Euroopa Demokraatide ja Liberaalide Liidu fraktsiooni. Ta oli transpordi- ja turismikomisjoni liige ning Kasahstani, K\xc3\xb5rg\xc3\xb5zstani, Usbekistani ning Tad\xc5\xbeikistani, T\xc3\xbcrkmenistani ja Mongoolia delegatsiooni liige. Samuti oli ta regionaalarengu komisjoni asendusliige.\n_START_SECTION_\nIsiklikku\n_START_PARAGRAPH_\nTa oli Vahur Kersna elukaaslane._NEWLINE_22. augustil 1991 otsustas Edgar Savisaare valitsus maksta Vilja Laanarule 300 rubla \xc3\xbchekordset toetust. Selle toetuse p\xc3\xb5hjust pole Vilja Laanaru eraelu huvide kaitseks avaldatud._NEWLINE_Aastatel 1996\xe2\x80\x932009 oli ta abielus Edgar Savisaarega. Neil on t\xc3\xbctar Rosina._NEWLINE_30. juulil 2010 abiellus ta Taimo Toomastiga._NEWLINE_29. detsembril 2015 teatas ta, et ta muutis nime. Uus nimi on Vilja Toomast._NEWLINE_2006. aasta s\xc3\xbcgisel osales ta Kanal 2 telesaates "Tantsud t\xc3\xa4htedega", kus tema partner oli Veiko Ratas. Nad ei j\xc3\xb5udnud paremate hulka._NEWLINE_26. aprillil 2007 valiti Vilja Savisaar Eesti V\xc3\xb5rkpalli Liidu presidendiks._NEWLINE_Ta on Vana-Narva Seltsi ja N\xc3\xb5mme Heakorra Seltsi liige.'